Ευρωπαϊκό πρωτάθλημα υδατοσφαίρισης

Το Ευρωπαϊκό πρωτάθλημα υδατοσφαίρισης είναι η ανώτερη διοργάνωση του αθλήματος μεταξύ εθνικών ομάδων των κρατών της Ευρώπης. Υπάρχει ανδρικό και γυναικείο πρωτάθλημα και διοργανώνεται από την Ευρωπαϊκή ομοσπονδία γνωστή ως ΛΕΝ (LEN από τα αρχικά: Ligue Européenne de Natation).

 Το πρώτο Ευρωπαϊκό πρωτάθλημα υδατοσφαίρισης διεξήχθη το 1926 στη Βουδαπέστη, μόνο για τις ανδρικές ομάδες. Το Χρυσό μετάλλιο κατέκτησε η Ουγγαρία. Το αντίστοιχο γυναικείο πρωτάθλημα καθυστέρησε σημαντικά, όπως όλες οι διοργανώσεις στη γυναικεία υδατοσφαίριση. Ξεκίνησε το 1985 στο Όσλο, και το Χρυσό μετάλλιο κατέκτησε η τότε πανίσχυρη Ολλανδία. Μέχρι το 1999 τα πρωταθλήματα υδατοσφαίρισης αποτελούσαν μέρος του Ευρωπαϊκού Πρωταθλήματος Υγρού Στίβου, αλλά από το 2001 αποτελούν ξεχωριστή διοργάνωση, και διεξάγονται πλέον κάθε δύο χρόνια. Έως το 1947 το πρωτάθλημα δεν είχε σταθερή συχνότητα διεξαγωγής. Από το 1950 έως το 1974 διεξαγόταν κάθε 4 χρόνια και ακολούθησε η διοργάνωση του 1977. Από την επόμενη διοργάνωση του 1981 διεξαγόταν ανά διετία τα μονά έτη έως το 2003, και από την επόμενη διοργάνωση του 2006 διεξάγεται ανά διετία τα άρτια έτη. Ο αριθμός των ομάδων όπως και ο τρόπος διεξαγωγής της τελικής φάσης πέρασε από πολλές διακυμάνσεις μέχρι την τελική τους μορφή. Η μεγαλύτερη περίοδος με σταθερό αριθμό ομάδων ήταν από το 1993 έως το 2012, οπότε συμμετείχαν 12 ομάδες. Από το 2016 στην τελική φάση συμμετέχουν 16 ομάδες χωρισμένες σε 4 ομίλους. Το 2016 όλες οι ομάδες προκρίθηκαν στην φάση των 16, και ακολούθησαν τα γνωστά χιαστί νοκ-άουτ παιχνίδια (1–4, 2–3), που συνεχίστηκαν έως τον τελικό. Από το 2018 οι ομάδες που καταλαμβάνουν την 1η θέση του ομίλου τους προκρίνονται στους ημιτελικούς. Οι 8 ομάδες των θέσεων 2 και 3 των ομίλων αγωνίζονται μεταξύ τους χιαστί για να προκύψουν οι υπόλοιπες 4 ομάδες των ημιτελικών. Οι αγώνες συνεχίζονται με νοκ-άουτ αγώνες για τον τελικό νικητή και για την κατάταξη στις θέσεις 3 έως 12. Οι ομάδες της 4ης θέσης κάθε ομίλου αγωνίζονταν για τις θέσεις 13 έως 16. Η Εθνική Ελλάδας Ανδρών συμμετείχε για πρώτη φορά σε τελική φάση το 1970, οπότε κατέλαβε τη 10η θέση επί 15 χωρών. Η επόμενη συμμετοχή της ήταν το 1985, αλλά από το 1989 συμμετέχει συνεχώς. Η καλύτερη θέση που έχει καταλάβει είναι η 4η το 1999 και το 2016.Πολυνίκης του θεσμού είναι η Ουγγαρία με 13 κατακτήσεις επί 35 διοργανώσεων. Στο Πρωτάθλημα Γυναικών υπήρχε επίσης μεταβλητός αριθμός ομάδων στην τελική φάση έως το 1997. Από το 1999 και έως το 2014 συμμετείχαν 8 ομάδες ενώ από το 2016 στην τελική φάση συμμετέχουν 12 ομάδες χωρισμένες σε 2 ομίλους. Οι 4 πρώτες ομάδες των ομίλων αγωνίζονται μεταξύ τους στους προημιτελικούς με τον γνωστό χιαστί τρόπο (1–4, 2–3) σε νοκ-άουτ αγώνες και ακολούθως επίσης σε νοκ-άουτ αγώνες για τον τελική νικήτρια ομάδα και για την κατάταξη στις θέσεις 3 έως 8. Οι ομάδες της 5ης και 6ης θέσης των δύο ομίλων αγωνίζονταν για τις θέσεις 9 έως 12 επίσης σε νοκ-άουτ αγώνες, με τα αρχικά χιαστί ζευγάρια να είναι μεταξύ των θέσεων 5–6 των ομίλων. Η Εθνική Ελλάδας Γυναικών συμμετείχε για πρώτη φορά το 1989, και κατέκτησε την 7η θέση επί εννέα συμμετασχουσών χωρών. Έκτοτε συμμετέχει ανελλιπώς στις τελικές φάσεις και έχει κατακτήσει τέσσερις φορές το Ασημένιο Μετάλλιο τα έτη 2010, 2012, 2018 και 2022. Οι ομάδες της Ολλανδίας και της Ιταλίας έχουν τις περισσότερες κατακτήσεις με 5 τρόπαια η κάθε μία επί 19 διοργανώσεων. Στους άνδρες κυρίαρχη είναι η Ουγγαρία με 13 τίτλους και ακολουθούν η πρώην Σοβιετική Ένωση και η Σερβία με πέντε τίτλους κάθε μία. Στις γυναίκες κυρίαρχες είναι η Ιταλία και η Ολλανδία που μοιράζονται από 5 χρυσά. Ο επίσημος ιστότοπος της ΛΕΝ - Υδστοσφαίριση www.len.eu Ευρωπαϊκό Πρωτάθλημα Υδατοσφαίρισης Ανδρών www.todor66.com Ευρωπαϊκό Πρωτάθλημα Υδατοσφαίρισης Γυναικών www.todor66.com Ευρωπαϊκά Πρωταθλήματα Υδατοσφαίρισης Ανδρών - Γυναικών www.todor66.com «Ευρωπαϊκά Πρωταθλήματα Ανδρών 1926-2007». Αρχειοθετήθηκε από το πρωτότυπο στις 27 Ιουνίου 2007. sports123.com «Ευρωπαϊκά Πρωταθλήματα Γυναικών 1985-2006». Αρχειοθετήθηκε από το πρωτότυπο στις 27 Ιουνίου 2007. sports123.com